Mobiiliyhtiö Jolla on taivaltanut syksyn synkeissä tunnelmissa. Marraskuussa yhtiö ilmoitti hakeutuvansa yrityssaneerausohjelmaan ja lomauttavansa yli puolet henkilöstöstään.

Torstaina yhtiön toimitusjohtaja Antti Saarnio kertoi kuitenkin irc-keskustelualustan mer-meeting-kanavalla, että yhtiö on nyt saanut rahoituksen kuntoon.

Jollan viestintäjohtaja Juhani Lassila vahvistaa Ylelle, että rahoitus on saatu ja Sailfish-käyttöjärjestelmän kehittäminen jatkuu. Yhtiö tiedottaa asiasta tarkemmin huomenna perjantaina.

Irc-keskustelussa Saarnio sanoo yhtiön vielä pohtivan, miten toimitusaikataulusta myöhässä olevien tablettien kanssa toimitaan. Tämä selvinnee tarkemmin vasta joulun jälkeen pidettävässä yhtiökokouksessa. Tärkeintä hänen mukaansa on tällä hetkellä Sailfishin tulevaisuus.

Jollan uudesta rahoituksesta uutisoi ensimmäisenä Kauppalehti.